รัฐบาลไทย-ข่าวทำเนียบรัฐบาล-รมว.พม. เปิดศูนย์บริการคนพิการกรุงเทพมหานคร สานต่อ 9 ของขวัญปีใหม่ก้าวไปกับ พม. เพื่อบริการ คนพิการอย่างครบวงจร
วันพฤหัสบดีที่ 28 ธันวาคม 2560
รมว.พม. เปิดศูนย์บริการคนพิการกรุงเทพมหานคร สานต่อ 9 ของขวัญปีใหม่ก้าวไปกับ พม. เพื่อบริการ คนพิการอย่างครบวงจร
รมว.พม. เปิดศูนย์บริการคนพิการกรุงเทพมหานคร สานต่อ 9 ของขวัญปีใหม่ก้าวไปกับ พม. เพื่อบริการ คนพิการอย่างครบวงจร
วันนี้ (28 ธ.ค. 60) เวลา 13.00 น.พลเอก อนันตพร กาญจนรัตน์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.)เป็นประธานในพิธีเปิดกิจกรรม "ส่งความสุข...ส่งมอบของขวัญปีใหม่ 2561 เพื่อคนพิการ ศูนย์บริการคนพิการกรุงเทพมหานคร” ซึ่งเป็น 1 ใน 9 ของขวัญปีใหม่ ก้าวไปกับ พม. ซึ่งกระทรวงการพัฒนาสังคมและความมั่นคงของมนุษย์ (พม.) โดยกรมส่งเสริมและพัฒนาคุณภาพชีวิตคนพิการ (พก.) มอบให้แก่ประชาชน เนื่องในโอกาสปีใหม่ พ.ศ. 2561 พร้อมเยี่ยมชมการจัดบริการของศูนย์บริการคนพิการ ณ กรมส่งเสริมและพัฒนาคุณภาพชีวิตคนพิการ บ้านราชวิถี เขตราชเทวี กรุงเทพฯ
พลเอก อนันตพรกล่าวว่า กระทรวงการพัฒนาสังคมและความมั่นคงของมนุษย์ (พม.) ได้ดําเนินงานตามนโยบายของรัฐบาล "การลดความเหลื่อมล้ําของสังคม และการสร้างโอกาสเข้าถึงบริการของรัฐ” และเป้าหมายการพัฒนาที่ยั่งยืน SDGs "ไม่ทิ้งใคร ไว้ข้างหลัง” (Leave No One Behind) โดยกรมส่งเสริมและพัฒนาคุณภาพชีวิตคนพิการ (พก.) ขับเคลื่อนการส่งเสริมและยกระดับคุณภาพชีวิตคนพิการ เพื่อให้เข้าถึงสิทธิและสวัสดิการอย่างความเท่าเทียมในสังคม ด้วยแนวคิดเปลี่ยน "ภาระ" เป็น "พลัง" ของสังคม อาทิ การจัดสวัสดิการเบี้ยความพิการ การจัดสิ่งอํานวยความสะดวกให้สามารถดํารงชีวิตอิสระ รวมถึงการส่งเสริมอาชีพและการมีงานทําเพื่อการพึ่งพาตนเองได้ อีกทั้งพระราชบัญญัติส่งเสริมและพัฒนาคุณภาพชีวิตคนพิการ พ.ศ. 2550 และที่แก้ไขเพิ่มเติม (ฉบับที่ 2) พ.ศ. 2556 ที่กําหนดให้มีการจัดตั้งศูนย์บริการคนพิการขึ้น เพื่อประโยชน์ในการส่งเสริมและพัฒนาคุณภาพชีวิตคนพิการ โดย พก. ได้ดําเนินการขับเคลื่อนงานศูนย์บริการคนพิการ ระดับจังหวัด จํานวน 76 จังหวัด และกรุงเทพมหานคร รวมถึงจัดตั้งศูนย์บริการคนพิการทั่วไป ให้ครบ 1,752 ศูนย์
กระทรวง พม. จึงได้จัดกิจกรรม "ส่งความสุข...ส่งมอบของขวัญปีใหม่ 2561 เพื่อคนพิการ ศูนย์บริการคนพิการกรุงเทพมหานคร” เป็น 1 ใน 9 ของขวัญปีใหม่ ซึ่งรัฐบาลมอบให้แก่ประชาชน เพื่อเป็นศูนย์รวมการให้บริการและอํานวยความสะดวกแบบจุดเดียวเบ็ดเสร็จ หรือ One-Stop Service สําหรับคนพิการ ผู้ดูแลคนพิการ องค์กรด้านคนพิการ รวมทั้งหน่วยงานภาครัฐและภาคเอกชน ซึ่งช่วยส่งเสริมการเข้าถึงสิทธิ สวัสดิการ และบริการของภาครัฐ ตลอดจนการลดภาระค่าใช้จ่ายให้แก่คนพิการและผู้ดูแลคนพิการ ทั้งนี้ ศูนย์บริการคนพิการกรุงเทพมหานคร นับเป็นต้นแบบศูนย์แห่งการเรียนรู้และพัฒนาทักษะชีวิตสําหรับคนพิการ (Disabilities Hub) ของประเทศไทย มีภารกิจจัดบริการด้านต่างๆ ให้แก่คนพิการในพื้นที่กรุงเทพมหานครและปริมณฑล ประกอบด้วย 1) การออกบัตรประจําตัวคนพิการ 2) บริการกู้ยืมเงินกองทุนส่งเสริมและพัฒนาคุณภาพชีวิตคนพิการเพื่อประกอบอาชีพ 3) บริการสงเคราะห์ช่วยเหลือคนพิการหรืออุปกรณ์เครื่องช่วยความพิการ 4) บริการด้านการส่งเสริมอาชีพและการจ้างงานคนพิการ 5) การบริการลงพื้นที่เยี่ยมบ้าน/ช่วยเหลือ หรือบริการให้คําปรึกษา และ 6) การบริการด้านอื่นๆ อาทิ บริการนวดคนตาบอด ร้านจําหน่ายผลิตภัณฑ์ของคนพิการ ร้านกาแฟคนพิการ ลานดนตรี S2S ศูนย์รับบริจาคกายอุปกรณ์ และศูนย์สายด่วน 1479 เพื่อคนพิการทั้งมวล
กระทรวง พม. มีนโยบายขยายจุดการให้บริการของศูนย์บริการคนพิการกรุงเทพมหานคร 4 มุมเมือง (Service Link) ประกอบด้วย ลาดกระบัง มีนบุรี สายไหม และอ้อมน้อย โดยดําเนินงานในลักษณะ "ศูนย์บริการใกล้ตัว ใกล้ใจ สําหรับคนพิการ” ด้วยความร่วมมือในรูปแบบประชารัฐเพื่อสังคมจากหน่วยงานต่างๆ อาทิ การเคหะแห่งชาติ สมาคมคนตาบอดแห่งประเทศไทย มูลนิธิพระมหาไถ่เพื่อคนพิการ มูลนิธิกู้ภัยร่มไทร บริษัท ไทยเบฟเวอเรจ จํากัด (มหาชน) เครือเจริญโภคภัณฑ์ (ซีพี) บริษัท จีเอ็มเอ็ม แกรมมี่ จํากัด (มหาชน) บริษัท อาร์เอส จํากัด บริษัท ทรูคอร์ปอเรชั่น จํากัด (มหาชน) และ บริษัท เจ เอส แอล โกลบอล มีเดีย จํากัด
"กระทรวง พม. พร้อมจัดบริการตามกฎหมายอย่างครบถ้วน เพื่ออํานวยความสะดวกแก่คนพิการ และส่งเสริมการมีส่วนร่วม เพื่อการบูรณาการความร่วมมือประชารัฐ ลดความเหลื่อมล้ําทางสังคม สร้างโอกาสการเข้าถึงบริการของรัฐ โดยคํานึงถึงประโยชน์ของคนพิการเป็นสําคัญ”พลเอก อนันตพรกล่าวในตอนท้าย